Ir-Regolament tal-Kummissjoni (KE) Nru. 2179/2002
tas-6 ta’ Diċembru 2002
fuq kundizzjonijiet speċjali għall-għoti ta’ għajnuna għall-ħażna privata għal-laħam tal-majjal
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru. 2759/75 tad-29 ta’ Ottubru 1975 fuq l-organizzazzjoni komuni tas-suq tal-laħam tal-majjal [1], kif ġie l-aħħar emendat bir-Regolament (KE) Nru. 1365/2000 [2], u b’mod partikolari l-Artikolu 4(6) u l-Artikolu 5(4) tiegħu,
Billi:
(1) Miżuri ta’ intervent jistgħu jittieħdu għal-laħam tal-majjal jekk, fis-swieq rapreżentattivi tal-Komunità, il-prezz medju għall-karkassi tal-majjali hu ta’ inqas minn 103 % tal-prezz bażiku u aktarx li jibqa’ taħt dak il-livell.
(2) Il-prezzijiet tas-suq waqgħu taħt dak il-livell u, minħabba tendenzi staġunali u ċikliċi, din is-sitwazzjoni tista’ tippersisti.
(3) Miżuri ta’ intervent għandhom jittieħdu. Dawn jistgħu jkunu limitati għall-għoti ta’ għajnuna għall-ħażna privata skond ir-Regolament tal-Kummissjoni (KEE) Nru. 3444/90 tas-27 ta’ Novembru 1990 li jistabbilixxi regoli dettaljati għall-għoti ta’ għajnuna għall-ħażna privata għal-laħam tal-majjal [3], kif ġie emendat bir-Regolament (KE) Nru. 3533/93 [4].
(4) Skond l-Artikolu 3 tar-Regolament tal-Kunsill (KEE) Nru. 2763/75 tad-29 ta’ Ottubru 1975 li jistabbilixxi regoli ġenerali għall-għoti ta’ għajnuna għall-ħażna privata għal-laħam tal-majjal [5], il-Kummissjoni tista’ tiddeċiedi li tnaqqas jew testendi l-perjodu tal-ħażna. L-ammonti ta’ għajnuna għal perjodi speċifiċi ta’ ħażna, kif ukoll l-ammonti li għandhom jiżdiedu jew jitnaqqsu fl-eventwalità li l-Kummissjoni tadotta deċiżjoni bħal din għandhom ikunu ffissati.
(5) Sabiex tiffaċilita xogħol amministrattiv u ta’ kontroll li għandu x’jaqsam mall-konklużjoni tal-kuntratti, kwantitajiet minimi għandhom ikunu ffissati.
(6) Is-sigurtà għandha tkun iffissata f’livell li jassigura li dawk li jaħżnu jwettqu l-obbligazzjonijiet kuntrattwali tagħhom.
(7) Il-miżuri provduti f’dan ir-Regolament jaqblu ma’ l-opinjoni tal-Kumitat ta’ Ġestjoni għall-Laħam tal-Majjal.
ADOTTAT DAN IR-REGOLAMENT:
Artikolu 1
1. Mid-9 ta’ Diċembru 2002, l-applikazzjonijiet għall-għajnuna għall-ħażna privata jistgħu jiddaħħlu skond ir-Regolament (KEE) Nru. 3444/90. Il-lista tal-prodotti eliġibbli għall-għajnuna u l-ammonti rilevanti huma ppreżentati fl-Anness.
2. Jekk il-Kummissjoni testendi jew tnaqqas il-perjodu tal-ħażna, l-ammont ta’ għajnuna għandu jkun aġġustat kif mitlub miċ-ċirkustanzi. Iż-żidiet jew tnaqqis kull xahar u kull ġurnata huma ppreżentati fil-kolonni 6 u 7 ta’ l-Anness.
Artikolu 2
Il-kwantitajiet minimi għal kull kuntratt u kull prodott għandhom ikunu:
(a) 10 tunnellati għall-prodotti mingħajr għadam;
(b) 15-il tunnellata għal prodotti oħra.
Artikolu 3
Is-sigurtà għandha tkun 20 % ta’ l-ammonti ta’ għajnuna preżentati fl-Anness.
Artikolu 4
Dan ir-Regolament għandu jidħol fis-seħħ dakinhar tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha.
Magħmul fi Brussel, fis-6 ta’ Diċembru 2002.